**ОБРАЗЛОЖЕЊЕ**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о потврђивању Споразума између Владе Републике Србије и Владе Хашемитске Краљевине Јордан о сарадњи у области одбране, који је потписан дипломатским путем у Аману, 9. јануара 2024. године и у Београду, 21. марта 2024. године, садржан је у члану 99. став 1. тачка 4. Устава Републике Србије, којим је прописано да Народна скупштина потврђује међународне уговоре кад је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ СПОРАЗУМА**

Закључком Владе (05 Број: 018-1889/2020 од 5. марта 2020. године, 05 Број: 018-4448/2022 од 9. јуна 2022. године и 05 Број: 018-8097/2023 од 14. септембра 2024. године), прихваћен је Извештај о реализованим преговорима о усаглашавању Споразума између Владе Републике Србије и Владе Хашемитске Краљевине Јордан о сарадњи у области одбране, усвојен је текст предметног споразума и овлашћен тадашњи потпредседник Владе и министар одбране за његово потписивање.

Споразум између Владе Републике Србије и Владе Хашемитске Краљевине Јордан о сарадњи у области одбране, потписан је у Аману, 9. јануара 2024. године и у Београду, 21. марта 2024. године.

Сврха предложеног закона, односно закљученог споразума, је подстицање и развијање сарадње у области одбране на бази обостраних интереса, а нарочито у области индустрије, наоружањa и одбрамбене технологије, образовања и војне обуке, операција подршке миру, војног информисања, војно-медицинских и војно-обавештајних служби, војне безбедности, људства, истраживања и развоја итд. Сарадња између уговорних страна остварује се билатералним састанцима, званичним посетама јединица или формација оружаних снага двеју држава, разменом војних стручњака и специјалиста, учешћем на курсевима, обукама или међународним војним вежбама, школовањем и/или обуком особља оружаних снага Републике Србије и Хашемитске Краљевине Јордан, разменом стручног знања и савета о заједничким војним питањима, учешћем на конференцијама, семинарима, форумима и састанцима у вези са заједничким одбрамбеним питањима, учешћем на војним изложбама, путем спортских и културних манифестација, као и на друге начине о којима се уговорне стране договоре. Споразум садржи и одредбе о Заједничкој комисији за сарадњу у области одбране, судској надлежности, тајним подацима, финансијским питањима и решавању спорова. Такође, садржи и одредбе о изменама, ступању на снагу, трајању и отказивању Споразума.

**III. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

За реализацију овог закона у 2024. години, нису потребна финансијска средства.

Потребна финансијска средства за реализацију овог закона у наредним годинама, зависе од степена и начина његове реализације и иста ће бити планирана у оквиру лимита које Министарство финансија утврди за раздео Министарства одбране.